„ Miðað við hvað þetta hefur gengið ótrúlega illa hingað til og miklu verr en ég hefði trúað þá vona ég það besta og bý mig undir það versta , “ segir Hjálmar Jónsson , formaður Blaðamannafélagsins , spurður út í fundinn sem hófst klukkan 13.30 . Hann segir að báðir aðilar hafi lagt sig vel fram á fundinum sem var haldinn í gær og að virkilega fín vinna hafi verið í gangi . Rut Haraldsdóttir , starfsmannastjóri Árvakurs , og Hjálmar Jónsson . mbl.is / Kristinn Magnússon Spurður hvort deiluaðilar séu farnir að nálgast hvorir aðra segist hann telja raunhæft að menn nái saman . „ Báðir aðilar stefna að því að reyna að forða því að það verði vinnustöðvun á morgun . Hvort það tekst verður að koma í ljós . Það er klárlega mikill vilji báðum megin . “ Ekki náðist í Halldór Benjamín Þorbergsson , framkvæmdastjóra SA , við vinnslu fréttarinnar . Tekið skal fram að flestir blaðamenn á ritstjórn mbl.is og Morgunblaðsins eru félagar í Blaðamannafélagi Íslands .